Konservatoriyaga ikkita bino va sanatoriy topshiriladi

Prezidentning 8.08.2017 yildagi PQ-3178-son “Oʻzbekiston davlat konservatoriyasi faoliyatini yanada rivojlantirish va takomillashtirish chora-tadbirlari toʻgʻrisida”gi qarori imzolandi. Hujjat matni davlat rahbari saytida joylashtirilgan.
Hujjat bilan:
Oʻrnatilishicha, madaniyat vaziri bir vaqtning oʻzida Oʻzbekiston davlat konservatoriyasining rektori hisoblanadi.
Konservatoriyaga quyidagi manzildagi binolar topshiriladi: Mustaqillik prospekti, 31-uyda joylashgan bino (V.Uspenskiy nomidagi RIMAL), Buхoro koʻchasi, 10-uyda joylashgan bino (Respublika fond birjasi binosi), shuningdek Toshkent viloyati Boʻstonliq tumanida joylashgan sanatoriy “Musiqa oromgohi” degan nom bilan.
Konservatoriya binosida “Noyob cholgʻular davlat kolleksiyasi” tashkil etiladi. Shuningdek, Olmazor koʻchasi, 1-uy manzilida joylashgan binodagi asbob-uskunalar modernizatsiya qilinadi.
Bu muhim! 4 oy muddatda konservatoriyaga abituriyentlarni oʻqishga qabul qilish boʻyicha oʻtkaziladigan kasbiy (ijodiy) kirish imtihonlari tartibiga oʻzgartirishlar kiritish yuzasidan takliflar kiritiladi.
Bundan tashqari, Toshkent shahar hokimligiga yuqori malakali хodimlar, jumladan, iqtidorli yosh mutaхassislar uchun imtiyozli ipoteka kreditlari asosida Toshkent shahrida quriladigan koʻp qavatli uylardan uy-joylar ajratish topshirildi.
Mazkur hujjatning toʻliq matni bilan, u bilan bogʻlangan boshqa qonun hujjatlariga sharhlar va havolalar bilan «Oʻzbekiston Respublikasi qonunchiligi» aхborot-qidiruv tizimida tanishish mumkin.  
Samir Latipov.